Tööandjaid on ka kahesuguseid: ühed eelistavad kogemustega inimesi, teised noori, et neid siis oma käe järgi koolitada. Meil registreeritud töötuist on 21 protsenti märkinud oma eelmiseks tööks  teenindus- ja müügitöö, 22% on seadmete ja masinate operaatoreid, 6% endisi kontoritöötajaid. Kõige rohkem on meil arvel üldehitajaid - 105; koristajaid on 69, ehituse abitöölisi 32, kokkasid 38, majahoidjaid 15, müüjaid 14, raamatupidajaid 12.  Keerulisem on neid inimesi ja vabu töökohti kokku viia. Näiteks on kõigist töötuist 22% lihttöölised ehk iga viies, aga lihttööd pakkuda on meil vaid seitsmele protsendile. Samas on meil hulk masinaoperaatori kohti, kuid neid, kes seda tööd tänapäeva tasemel teha  oskaks, on töötute hulgas vaid üks kümnest. Töötuid kokkasid on 38, samas on neist kogu aeg puudus. Siin võib olla mitmeid tegureid. Kas ei sobi inimestele nõutav tööaeg (bussid maalt ei käi) või esitab tööandja liiga kõrgeid nõudmisi. Viimasel ajal oleme tööandjate soovil hakanud tegema n-ö eelvalikuid.